Mikkel Dencker (DF), 2008-05-06:
Dansk Folkeparti har fremsat beslutningsforslaget her for at få sparket gang i debatten om fremtidens spillelovgivning.
Tankerne bag den eksisterende ordning for spil har været, at danskernes spillelyst skulle finansiere en lang række gode formål gennem det overskud, som spillet genererede hos Dansk Tipstjeneste, som siden er kommet til at hedde Danske Spil.
Som ministeren var inde på, har intentionerne også været at beskytte borgerne mod, hvad et mere frit spillemarked kunne byde på af fristelser og skadelige virkninger.
Det har monopolet også hidtil opfyldt.
Men forudsætningerne for at opretholde monopolet er, at det i praksis er umuligt at spille andre steder end hos Danske Spil.
Denne ordning blev understøttet af, at den teknologiske udvikling ikke var nået længere, end at det kun var muligt for danskerne at spille hos spiludbydere, der fysisk befandt sig her i Danmark.
Det var indtil for få år siden relativt let at holde andre end monopolisten ude af markedet.
Lige så let, som det er at aflægge besøg hos en hvilken som helst udenlandsk hjemmeside via sin computer, ja, lige så let er det at benytte de udenlandske spilleselskabers hjemmesider.
Dermed er det i dag faktisk meget lettere at spille hos en bookmaker på Malta eller i Australien, end det er at gå hen til den lokale tipsforhandler.
Der er derfor ingen tvivl om, at en stor del af danskernes spil på sportsbegivenheder tilfredsstilles hos udenlandske spilleselskaber uden for Danmarks grænser.
Et bredt flertal i Folketinget har i mange år forsøgt at vende udviklingen ved at lægge de udenlandske spilleselskaber hindringer i vejen, men den vej har vist sig ikke at være en farbar.
I Dansk Folkeparti tror vi ikke, at det er nogen farbar vej.
Udviklingen vil blot fortsætte sin skæve gang, og i bedste fald vil man kunne opnå at bremse, men altså ikke at vende Danske Spils tab af markedsandele.
I Dansk Folkeparti opfordrer vi i stedet til, at det overvejes, om man kunne vende udviklingen den modsatte vej ved at skabe en indenlandsk konkurrence på spillemarkedet, som vil gøre det mere attraktivt for danskerne at lægge deres indskud inden for landets grænser i stedet for udenfor.
Jeg tror alt andet lige, at en øget indenlandsk konkurrence vil kunne holde en større del af omsætningen i Danmark, og dermed vil det overskud, der er at beskatte og dele ud via tipsmidlerne, blive større og det er jo det, som vi alle sammen ønsker.
For være mere konkret forestiller vi os i Dansk Folkeparti, at der indføres en licensordning, hvor spilleselskaber, som ønsker at operere på det danske marked, skal søge en licens for at komme ind på markedet.
Og for at opnå en licens skal selskaberne selvfølgelig leve op til en række specifikke krav.
Det kunne f.eks. være nogle etiske krav om, at der ikke må sælges spil til mindreårige, og om, at der skal være et indskudsloft for at modvirke de værste følger af spillelidenskab - det, som man kalder for ludomani.
Et andet krav kunne være, at selskaberne skal betale til behandling og forebyggelse af ludomani.
Og endelig forestiller vi os også, at der indføres en ny beskatningsordning på spilleområdet, så det sikres, at der fortsat er et provenu, som lever op til omfanget af de tipsmidler, vi har i dag, og allerhelst gerne mere til.
Det er netop en rigtig vigtig pointe.
Det er nemlig ikke et ideologisk korstog for liberalisme, som vi er ude i.
Tværtimod handler det for Dansk Folkeparti om, at det sikres, at der også i fremtiden vil være midler til rådighed for modtagerne af tipsmidlerne - og gerne flere midler, end der er i dag.
Det tror vi man kan gøre, hvis man holder omsætningen hjemme i Danmark, i stedet for at den forsvinder ud af landet.
Dermed vil der være en større kage at fordele til modtagerne af tipsmidlerne.
Jeg vil gerne her til slut takke for en meget positiv modtagelse af vores forslag.
Der var ikke ret mange af ordførerne, der sagde noget, som jeg var uenig i, bortset fra konklusionerne om at sige nej til beslutningsforslaget.
Men selve argumentationen har hele vejen igennem været meget positiv.
Og jeg må jo kvittere for, at regeringen på de 5 uger, der er gået, siden jeg fremsatte beslutningsforslaget her, har rykket sig et pænt stykke og faktisk allerede er gået i gang med at implementere beslutningsforslaget.
Så jeg skal takke for den meget positive modtagelse.